Grbavica (film)

Grbavica je film bosanskohercegovačke režiserke Jasmile Žbanić. Snimljen je u koprodukciji Bosne i Hercegovine, Austrije, Njemačke i Hrvatske uz pomoć ZDF-a i arte. Film je dobitnik nagrade Zlatni medvjed na festivalu Berlinale. Naziv filma ima dvojako značenje: Grbavica kao novo sarajevsko naselje, gdje se odvija radnja filma, i ono etimološko – žena sa grbom.  Film je 2006. bio na 79. dodjeli "Oskara" bosanskohercegovački kandidat u kategoriji za najbolji strani film, ali nije ušao u užu konkurenciju.

 Radnja filma 
Samohrana majka Esma živi sa svojom dvanaestogodišnjom kćerkom Sarom u sarajevskom naselju Grbavica, u kojem se život, nakon ratova u bivšoj Jugoslaviji 1990-ih još uvijek nastavlja. U nemogućnosti da sa skromnom socijalnom pomoći koju dobija sastavi kraj sa krajem, Esma se zapošljava kao konobarica u jednom noćnom klubu. Cjelonoćni rad je fizički naporan za Esmu, te ona protiv svoje volje biva primorana da provodi manje vremena sa svojom kćerkom. Esmu još uvijek progone nasilni događaji iz prošlosti, te ona prisustvuje grupnim terapijama u jednom lokalnom centru za žene. Uz svoju najbolju prijateljicu Sabinu, na koju se često oslanja, Esma nalazi srodnu dušu i u Peldi, saosjećajnom kolegi iz noćnog kluba.

Ratoborni mangup Sara počinje zapostavljati nogomet jer se između nje i drugara iz razreda, Samira, počne razvijati toplo prijateljstvo. Između dvoje osjetljivih mladih tinejdžera se javlja jaka veza jer su oboje u ratu ostali bez očeva. Ali, Samira iznenađuje činjenica da Sara ne zna tačno gdje i kako je njen otac časno poginuo.
Pitanje Sarinog oca postaje problem kada Sari zatreba potvrda da je njen otac poginuo kao šehid, borac mučenik rata, da bi dobila popust za predstojeću ekskurziju. Esma joj govori da je teško dobiti tu potvrdu, jer tijelo njenog oca još nije pronađeno. U međuvremenu, Esma očajnički pokušava posuditi novac da plati Sarinu ekskurziju.

Zbunjena Sara se strašno uznemiri kada je nekoliko učenika iz razreda počne zadirkivati jer se njeno ime ne nalazi na spisku šehidske djece. Saznavši da je njena majka platila punu cijenu ekskurzije, Sara agresivno zahtijeva istinu. Esma gubi živce i grubo joj otkriva da je začeta silovanjem u jednom kampu za ratne zarobljenike. Uprkos činjenici da je njihovo suočavanje sa istinom jako bolno, ono je Esmin prvi pravi korak ka savladavanju svoje teške traume. Sara jeste povrijeđena ovom istinom, ali ipak se javlja mala mogućnost da odnos između majke i kćerke krene novim putem.
Na kraju filma ona odlazi na školski izlet, ne mašući majci do posljednjeg trenutka. U autobusu učenici počinju pjevati popularnu pjesmu Kemala Montena iz 1970-ih "Sarajevo, ljubavi moja", a njima se pridružuje i Sara.

 Uloge 
 Mirjana Karanović – Esma
 Luna Mijović – Sara
 Leon Lučev – Pelda
 Andiswa Kedama – Amanda
 Kenan Ćatić – Samir
 Jasna Beri – Sabina
 Dejan Aćimović – Čenga
 Bogdan Diklić – Saran
 Emir Hadžihafizbegović – Puška

 Kritike 
Preglednik filmova Rotten Tomatoes izvještava da je 98% kritičara dalo filmu rejting "Certified Fresh", na osnovu 43 recenzije sa prosječnom ocjenom od 7.6/10, s komentarom sajta koji navodi: "emocionalno iskrena i dirljiva drama, Grbavica spretno istražuje emocionalne ožiljke koje svi ratovi ostavljaju na one koji su ih preživjeli".  Metacritic, također još jedan od preglednika, dodijelio je filmu prosjek ocjena 71 od ukupno 100 na osnovu 21 recenzije najjače kritike, uz zaljučni komentar: "U svom zapanjujućem igranom prvijencu, pisac/ redatelj Jasmila Žbanić istražuje bolne dugotrajne posljedice rata na bosansku ženu i njenu kćer".

 Također pogledajte 
 Bosanskohercegovački filmovi kandidati za nagradu Oscar - Najbolji strani film

 Reference 

 Vanjski linkovi 


 Stranica filma na engleskom i njemačkom jeziku

Kategorija:Filmovi iz 2006.
Kategorija:Filmovi na bosanskom jeziku
Kategorija:Bosanskohercegovački filmovi
Kategorija:Bosanskohercegovački dramski filmovi
Kategorija:Austrijski filmovi
Kategorija:Hrvatski filmovi
Kategorija:Njemački filmovi
Kategorija:Filmovi u režiji Jasmile Žbanić
Kategorija:Dobitnici Zlatnog medvjeda
Kategorija:Filmovi o Ratu u Bosni i Hercegovini
Kategorija:Filmovi s radnjom u Sarajevu
Kategorija:Filmovi o silovanju